CELEX: 62019CN0366
Language: el
Date: 2019-05-08 00:00:00
Title: Υπόθεση C-366/19: Αίτηση προδικαστικής αποφάσεως την οποία υπέβαλε το Sofiyski rayonen sad (Βουλγαρία) στις 8 Μαΐου 2019 — «BOSOLAR» EOOD κατά «CHEZ ELEKTRO BULGARIA» AD

29.7.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 255/23
            
         
      Αίτηση προδικαστικής αποφάσεως την οποία υπέβαλε το Sofiyski rayonen sad (Βουλγαρία) στις 8 Μαΐου 2019 — «BOSOLAR» EOOD κατά «CHEZ ELEKTRO BULGARIA» AD
      (Υπόθεση C-366/19)
      (2019/C 255/32)
      Γλώσσα διαδικασίας: η βουλγαρική
      
         Αιτούν δικαστήριο
      
      Sofiyski rayonen sad
      
         Διάδικοι στην υπόθεση της κύριας δίκης
      
      
         Ενάγουσα: «BOSOLAR» EOOD
      
         Εναγομένη: «CHEZ ELEKTRO BULGARIA» AD
      
         Προδικαστικά ερωτήματα
      
      
                  1)
               
               
                  Αντιβαίνει στο άρθρο 16 του Χάρτη των Θεμελιωδών Δικαιωμάτων της Ευρωπαϊκής Ένωσης, το οποίο ρυθμίζει το δικαίωμα της επιχειρηματικής ελευθερίας στην έννομη τάξη της Ένωσης, εθνική διάταξη, όπως το άρθρο 18 των Prehodni i zaklyuchitelni razporedbi na Zakona za izmenenie i dopalnenie na zakona za energetikata (μεταβατικών και τελικών διατάξεων του νόμου για την τροποποίηση και τη συμπλήρωση του νόμου περί ενεργείας, στο εξής: PZR ZIDZE), βάσει του οποίου ένα από τα ουσιώδη στοιχεία της συμβάσεως (η τιμή) τροποποιείται διά νομοθετικής πράξεως υπέρ ενός συμβαλλομένου, παρά τη συναφθείσα σύμβαση και την υφιστάμενη συμβατική σχέση που διέπονται από ειδικές διατάξεις της ισχύουσας νομοθεσίας;
               
            
                  2)
               
               
                  Πρέπει η αρχή της ασφάλειας δικαίου να ερμηνευθεί υπό την έννοια ότι απαγορεύει την αναθεώρηση έννομων σχέσεων που διαμορφώθηκαν δυνάμει ειδικών διατάξεων μεταξύ ιδιωτών ή μεταξύ κράτους και ιδιωτών, στην περίπτωση που η εν λόγω αναθεώρηση επηρεάζει δυσμενώς τις δικαιολογημένες προσδοκίες των νομικών προσώπων ιδιωτικού δικαίου και τα ήδη κεκτημένα δικαιώματά τους;
               
            
                  3)
               
               
                  Πρέπει η αρχή της προστασίας της δικαιολογημένης εμπιστοσύνης, ως θεμελιώδης αρχή του δικαίου της Ένωσης, λαμβανομένης υπόψη της αποφάσεως του Δικαστηρίου της 10ης Σεπτεμβρίου 2009, Plantanol (C-201/08, ΕΕ:C:2009:539), να ερμηνευθεί υπό την έννοια ότι απαγορεύεται σε κράτος μέλος να τροποποιήσει το νομικό καθεστώς που ισχύει για την παραγωγή ηλεκτρικής ενέργειας από ανανεώσιμες πηγές χωρίς επαρκή διασφάλιση της προβλεψιμότητας, καταργώντας –πρόωρα– μέτρα, που προβλέπονται από τον νόμο για την προώθηση της παραγωγής ηλεκτρικής ενέργειας από ανανεώσιμες πηγές και αφορούν μακροπρόθεσμες συμβάσεις αγοράς ηλεκτρικής ενέργειας, κατά παράβαση των όρων υπό τους οποίους ιδιωτικοί φορείς έχουν επενδύσει στην παραγωγή ηλεκτρικής ενέργειας από ανανεώσιμες πηγές και έχουν συνάψει μακροπρόθεσμες συμβάσεις αγοράς ηλεκτρικής ενέργειας με ελεγχόμενες από το κράτος επιχειρήσεις παροχής ηλεκτρικής ενέργειας;
               
            
                  4)
               
               
                  Έχουν τα άρθρα 3 και 4 της οδηγίας 2009/28/ΕΚ (1) σχετικά με την προώθηση της χρήσης ενέργειας από ανανεώσιμες πηγές, λαμβανομένων υπόψη των αιτιολογικών σκέψεων 8 και 14 της οδηγίας, την έννοια ότι επιβάλλουν στα κράτη μέλη να εξασφαλίζουν, με εθνικά μέτρα για τη μεταφορά της οδηγίας, συνθήκες ασφάλειας δικαίου στους επενδυτές που δραστηριοποιούνται στον τομέα της παραγωγής ηλεκτρικής ενέργειας από ανανεώσιμες πηγές, συμπεριλαμβανομένης της ηλιακής ενέργειας;
                  Σε περίπτωση καταφατικής απαντήσεως στο ερώτημα αυτό: Συνάδει προς τα άρθρα 3 και 4, σε συνδυασμό με τις αιτιολογικές σκέψεις 8 και 14 της οδηγίας 2009/28, εθνική διάταξη, όπως το άρθρο 18 των PZR ZIDZE, η οποία τροποποιεί ουσιωδώς τους προτιμησιακούς όρους αγοράς ηλεκτρικής ενέργειας από ανανεώσιμες πηγές ακόμη και σε μακροπρόθεσμες συμβάσεις αγοράς ηλεκτρικής ενέργειας από τις πηγές αυτές οι οποίες έχουν ήδη συναφθεί σύμφωνα με τα αρχικώς θεσπισθέντα εθνικά μέτρα για τη μεταφορά της οδηγίας;
               
            
                  5)
               
               
                  Με ποιον τρόπο πρέπει να ερμηνεύεται σε εθνικό επίπεδο η έννοια «κράτος μέλος» προς τον σκοπό της εφαρμογής του δικαίου της Ένωσης; Περιλαμβάνει η εν λόγω έννοια, λαμβανομένης υπόψη της αποφάσεως του Δικαστηρίου της 12ης Ιουλίου 1990, Foster κ.λπ. (C-188/89, ΕΕ:C:1990:313) και των μεταγενέστερων αποφάσεων του Δικαστηρίου σε αυτή τη νομολογιακή γραμμή, και τον πάροχο υπηρεσίας γενικού οικονομικού συμφέροντος (παροχή ηλεκτρικής ενέργειας), όπως η εναγομένη επιχείρηση στο πλαίσιο της εκκρεμούς ένδικης διαδικασίας, στην οποία έχει ανατεθεί, υπό τις προϋποθέσεις που προβλέπονται στον νόμο, η παροχή της υπηρεσίας αυτής με πράξη δημόσιας αρχής και υπό την εποπτεία της αρχής αυτής;
               
            
         (1)  Οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (ΕΕ 2009, L 140, σ. 16).